./data/phi0474/phi005/phi0474.phi005.perseus-lat2.xml
M. Tullius Cicero
dico aratores istius avaritia eiectos: scribit Metellus 'reliquos' ab se esse confirmatos  dico agros relictos arationesque esse desertas: scribit Metellus aratorum esse 'penuriam'  hoc cum scribit, illud ostendit, deiectos, fortunis omnibus expulsos esse populi Romani socios atque amicos  quibus si qua calamitas propter istum salvis vectigalibus nostris accidisset, animum advertere tamen in eum vos  oporteret, praesertim cum ea lege iudicaretis quae sociorum causa esset constituta: cum vero perditis profligatisque sociis vectigalia populi Romani sint deminuta, res frumentaria, commeatus, copiae, salus urbis atque exercituum nostrorum in posteritatem istius avaritia interierit, saltem populi Romani commoda respicite si sociis fidelissimis prospicere non laboratis